Nuuskommentaar: 'Ons sal maak nes ons lus kry!' | Maroela Media
"Ons sal maak nes ons lus kry," was die implikasie van Lindiwe Sisulu, minister van internasionale aangeleenthede, se woorde oor teenspoed wat Suid-Afrika uit Australië gekry het oor die ANC se beleid van grondonteiening.
Haar standpunt sou gewig gedra het as dit 'n suiwer huishoudelike saak was, en sy byvoorbeeld die Veteraantrekkervereniging oor die vingers sou tik. Die beleid is immers in 'n stemming deur die parlement aanvaar, al is dit nog nie in wetgewing gegiet nie. En in hierdie geval, die Grondwet en die Handves van Menseregte.
Maar Sisulu het 'n soewereine land bygedam, wat net soos Suid-Afrika, internasionale verdrae onderteken en geratifiseer het wat grondonteiening sonder vergoeding verbied – verdrae wat die reg op eiendom 'n basiese mensereg maak.
En om 'n mede-ondertekenaar te kritiseer is een van die makker sanksies waaroor lidlande beskik. Dink maar aan die moeilikheid waarin Suid-Afrika hom bevind nadat die diktator en internasionaal gesoekte Omar al-Basjir toegelaat is om die land te verlaat. Suid-Afrika is nou in die proses om hom aan die statuut van Rome, waarkragtens die internasionale strafhof ingestel is, te onttrek.
Want ons maak mos net soos ons lus kry. Reg en verkeerd is nie ter sprake nie.
Daar is geen klinkklare universele afdwingbaarheid van verdrae nie. Soms skakel bepalings in die verdrag self enige misverstande uit. Oor die algemeen, soos die VN se Understanding International Law dit stel, is daar variasies: "How are treaties enforced? There is no over-arching compulsory judicial system or coercive penal system to address breaches of the provisions set out in treaties or to settle disputes. That is not to say that there are no tribunals in the international legal system."
Soms sal 'n land selfs oorlog maak oor 'n ander wat hom nie by die bepalings van 'n verdrag hou nie. (In vergelyking hiermee het Suid-Afrika baie, baie lig by Australië daarvan afgekom.)
Plaaslike howe word ook dikwels ingespan om 'n land te dwing om sy eie bepalings na te kom, soos in die Al-Basjir-saak.
Die Grondwet self bepaal dat 'n internasionaal aanvaarbare vertolking van die internasionale reg deur die howe ingespan moet word om wette uit te lê.
Plaaslik is dit duidelik dat die ANC, EFF & Vennote nie dieselfde liedboek inspan nie.
Dit wissel van iets wat baie na daaraan neerkom dat onteiening sonder vergoeding bloot op die wetboek gaan beland, en net in die uiterste gevalle ingespan sal word, tot 'n geval waar niemand oor sy eiendom sekerheid kan hê nie. Die probleem is dat pres. Cyril Ramaphosa die wilde weergawe te lank basies vrye teuels gegee het om internasionaal persepsies te vorm. Die gerusstellende teendeel is nog te versluier.
Intussen wil beleggers weet wat om in die finale instansie te verwag …
As Suid-Afrika wil weet watter soort internasionale kritiek hy te wagte kan wees as die onteieningskwessie so onhandig soos tot dusver hanteer word, moet die deurtimmer van die sogenaamde snoerwet net in herinnering geroep word. Jaar ná jaar het Suid-Afrika erg op die persvryheidsindeks teruggeval, tot 'n misverstand skielik die druk verlig het. Hierna het Verslaggewers Sonder Grense jaarliks gemeld Zuma het "geweier" om die wet te teken. (Hy het dit vir regsadvies verwys.)
Die internasionale veroordeling oor die beplande snoerwet het 'n aanduiding gegee oor hoe erg lande is as ander se menseregte geskend word. Dat Suid-Afrika ongestraf daarvan gaan afkom, is skraps. En 'n land wat spook om rommelstatus af te skud, moet liefs nie met die leeu se voorpoot speel nie…
grondhervorming grondonteiening Lindiwe Sisulu
Ou Lindiwe dink as hul hier kan sê en maak net wat hulle wil dat hulle dit met ander lande ook ga regkry. Ek dink sy gaan di pot mis sit.
Sy weet SA se regering is korrup en nou raak sy n benoude kat?
Die PROBLEEM in Suid Afrika is… Too many Chiefs and no Indians. Almal wil baas speel. Almal wil gehoor word. Almal wil reg wees… As ons soos in talle ander lande net TWEE PARTYE het… Daar DUIDELIKE RUGLYNE is en BEHOORLIKE WETTE wat TOEGEPAS word, sal dit baie beter gaan. Die volk handel na die voorbeeld van hul leiers. EN DAAR IS TEVEEL LEIERS – HULLE WEET SELF NIE WAT HULLE DOEN NIE!!!
Ek is verbaas oor haar reaksie. Mens sou dink hul wil GRAAG van die wit boere ontslae raak as mens in ag neem hoe min aandag aan plaasmoorde gegee word asook hul grondgryp-beleid. Wil seker maar in die nuus wees…
Inisiatiewe met die buiteland vir hulp aan wit Suid Afrikaners moet eers plaasvind voordat dit bekend gemaak word anders sal die ANC en ANC goedgesinde regerings dit elke keer blok soos dit nou die geval is met die hervestiging van boere in Australie. Dit sal nou te veel teenstand kry om te kan plaasvind. Die uitspraak van Bishop dat wit Suid Afrikaners nie toegelaat sal word om geweld en vervolging vry te spring dui daarop dat die ANC groot steun geniet om te maak net soos hulle lus is en dat die Afrikaner se belange, regte en menseregte nie so… Lees meer »
Ja Lindiwe, omdat iemand soos jy daai houding het dat die mooie land van ons in n gemors sit waarin dit is vandag. Want vir julle gaan dit nie oor ons almal se land en om dit reg te regeer, maar dit gaan gaan net oor julleself. Lindiwe het jy al gehoor van die MMI? Dit beteken, me myself and I. Dis waaruit die regering bestaan!!!